Papersnake/gushiwen huggingface dataset:
南辕杂诗一百八章 其一○一
姚燮（清代）

延陵我旧友，住此桃源乡。牵衣在都别，有约吾宁忘。

万家莽浮在，尔室知何方？咫尺不相见，将复三年长。

安知我今夕，亲切近汝旁。我归子未知，子心犹皇皇。
和友人伤歌姬
温庭筠（唐代）

月缺花残莫怆然，花须终发月终圆。
更能何事销芳念，亦有浓华委逝川。
一曲艳歌留婉转，九原春草妒婵娟。
王孙莫学多情客，自古多情损少年。
读书遇难字
方回（元代）

痴癖好冥搜，忘忧亦解愁。
划逢难字窘，遍取韵书求。
忠恕闻何博，昌朝辨亦优。
孚尹能进业，燠林勿包羞。
至元壬辰呈翰林院请补外 其一
陈孚（元代）

微臣官蚁虱，无力报乾坤。政尔广文馆，何如神武门。

世情三峡险，归梦五湖昏。朝市山林上，无非荷国恩。
送辛幼安
周孚（宋代）

西风掠面不胜尘，老欲从君自濯薰。两意未成还忤俗，一饥相迫又离群。

只今参佐须孙楚，何日公卿属范云。节物关心那可别，断红疏绿正春分。
次韵塞下曲
杨公远（宋代）

貂裘毡帽紫骅骝，挟弹弯弧架铁矛。
飞放归来天欲暮，数声羌笛起高楼。
梅花集句 其二○五
李龏（金朝）

几度寻春信，亲曾到石桥。寒云拂缟夜，恨不坐通宵。
东郊次韵器资子开六绝句 其二 见早梅
刘摰（宋代）

刻玉沾酥三两枝，霜空林杪早春时。萧疏仙骨闲相并，缈缥幽香冷自知。
凄凉犯 八测晚泊
李符（清代）

蒲荒菰冷，吴淞路、日沉远浦云黑。今宵最苦，乡城未远，已同行黑。

江清八测。又从此、签程第一。料冯夷、还应笑我，岁岁挂帆席。

忽洒廉纤雨，渐引新愁，起抛吟笔。翠尊纵在，怎能消、此时岑寂。

况见灯昏，便想到、鸳楼锦瑟。舣扁舟、漫近戍柝怕听得。
送从弟删东归
张籍（唐代）

云水东南两月程，贪归庆节马蹄轻。春桥欲醉攀花别，

野路闲吟触雨行。诗价已高犹失意，礼司曾赏会成名。

旧山风月知应好，莫向秋时不到京。
题此君轩
释德洪（宋代）

解知无竹令人俗，日报平安候起居。所以此君揖冰雪，长吟馀翠满衣裾。

瘦行清坐搜诗处，雨叶风枝解箨初。试作小轩聊寄傲，爱君生计未为疏。
如梦令 早春
周季（宋代）

报到东风已到。雾散烟沉晴晓。红日照梅梢，新柳枝头丝袅。

春早。春早。窗外一声啼鸟。
天乐歌
释文珦（宋代）

鸟乐在在林，鱼乐在在渊。人乐在在居，不在常致患。

吾居今已在，柴门草树间。油然自成乐，其乐难具言。

问吾乐伊何，一皆得之天。至乐任天与，不知然而然。

朝乐暮亦乐，此乐真具全。吾歌天乐歌，听者慎勿喧。
闻许景受上书被召二首 其二
陈渊（宋代）

男儿出处欲如神，莫谩将身过许人。今日万人看中鹄，挟弓持矢且逡巡。
拟古寄翰风 其一
包世臣（清代）

皎皎云间月，流辉烛幽房。中有怀春女，抚弦歌《陌桑》。

谁谓怀和柔，增我慨以慷。义心多苦调，长叹不成章。

整襟步重阶，俯仰思徬徨。清露湿兰林，衣袂皆芬芬。

所思千里遥，悲啸若怀霜。宁嗟蕙草晚，之子忧无裳。
忆江南 其五 无锡华荔生春楼寄梦图
赵庆熹（清代）

春楼梦，梦入晓窗前。压钮衣香双蝶扣，盘云髻重两鸦偏。

清早累人眠。
水仙子 泛湖
吴柏（清代）

湖开晓镜碧如油。山列烟屏翠欲流。小桥十二绕芳洲。

柳中舣，欲外楼。锦堤金勒试骅骝。风淡宕，莺欲丽，水空明，荇藻浮。

听不尽箫管歌喉。
罗浮茶
逍遥子（宋代）

活水仍将活火煎，茶经妙处莫虚传。陆颠所在闲题品，未试罗浮第一泉。
木兰花慢·对江云日暮
陈德武（宋代）

对江云日暮，又那更、夜如年。见霜满晴空，山衔星斗，月挂城垣。霜心故人间阻，几何时、尊酒会多贤。冷落巴山夜雨，凄凉剡水寒船。孱容羞睹镜中研。远水与天连。怪梦有馀甜，酒无好味，诗不成篇。刀圭解生毛羽，向晨风、飞傍彩云边。报道东君到也，一枝春信先传。
咏梅戏效晚唐体
释文珦（宋代）

古今人共爱，不独是林逋。树老枝方怪，花开叶已无。

月中香冷澹，雪后意清孤。长忆山房外，临溪有一株。
和吴微明疏影横斜水清浅七咏韵
李吕（宋代）

碧涧潺潺暮山紫，闭关危坐心如水。
窗间微见一枝横，鼻观得香尤可喜。
裴晋公书堂
黄庭坚（宋代）

裴公入相便论兵，跃马淮西一战平。
黄合不须金印好，却来山下作书生。
讨粤匪檄
曾国藩（清代）

为传檄事：逆贼洪秀全杨秀清称乱以来，于今五年矣。荼毒生称数百余万，蹂躏州县五千余里，所过之境，船只无论大小，人民无论贫富，一概抢掠罄尽，寸草不留。其掳入贼中者，剥取衣服，搜括银钱，银满五两而不献贼者即行斩首。男子日给米一合，驱之临阵向前，驱之筑城浚濠。妇人日给米一合，驱之登陴守夜，驱之运米挑煤。妇女而不肯解脚者，则立斩其足以示众妇。船户而阴谋逃归者，则倒抬其尸以示众船。粤匪自处于安富尊荣，而视我两湖三江被胁之人曾犬豕牛马之不若。此其残忍残酷，凡有血气者未有闻之而不痛憾者也。

自唐虞三代以来，历世圣人扶持名教，敦叙人伦，君臣、父子、上下、尊卑，秩然如冠履之不可倒置。粤匪窃外夷之绪，崇天主之教。自其伪君伪相，下逮兵卒贱役，皆以兄弟称之，谓惟天可称父，此外凡民之父皆兄弟也，凡民之母皆姊妹也。农不能自耕以纳赋，而谓田皆天王之田；商不能自买以取息，而谓货皆天王之货；士不能诵孔子之经，而别有所谓耶稣之说、《新约》之书，举中国数千年礼义人伦诗书典则，一旦扫地荡尽。此岂独我大清之变，乃开辟以来名教之奇变，我孔子孟子之所痛哭于九原，凡读书识字者，又乌可袖手安坐，不思一为之所也。

自古生有功德，没则为神，王道治明，神道治幽，虽乱臣贼子穷凶极丑亦往往敬畏神祇。李自成至曲阜不犯圣庙，张献忠至梓潼亦祭文昌。粤匪焚郴州之学官，毁宣圣之木主，十哲两庑，狼藉满地。嗣是所过郡县，先毁庙宇，即忠臣义士如关帝岳王之凛凛，亦皆污其宫室，残其身首。以至佛寺、道院、城隍、社坛，无朝不焚，无像不灭。斯又鬼神所共愤怒，欲一雪此憾于冥冥之中者也。

本部堂奉天子命，统师二万，水陆并进，誓将卧薪尝胆，殄此凶逆，救我被掳之船只，找出被胁之民人。不特纾君父宵旰之勤劳，而且慰孔孟人伦之隐痛。不特为百万生称报枉杀之仇，而且为上下神祇雪被辱之憾。

是用传檄远近，咸使闻知。倘有血性男子，号召义旅，助我征剿者，本部堂引为心腹，酌给口粮。倘有抱道君子，痛天主教之横行中原，赫然奋怒以卫吾道者，本部堂礼之幕府，待以宾师。倘有仗义仁人，捐银助饷者，千金以内，给予实收部照，千金以上，专摺奏请优叙。倘有久陷贼中，自找来归，杀其头目，以城来降者，本部堂收之帐下，奏受官爵。倘有被胁经年，发长数寸，临阵弃械，徒手归诚者，一概免死，资遣回藉。在昔汉唐元明之末，群盗如毛，皆由主昏政乱，莫能削平。今天子忧勤惕厉，敬天恤民，田不加赋，户不抽丁，以列圣深厚之仁，讨暴虐无赖之贼，无论迟速，终归灭亡，不待智者而明矣。若尔披胁之人，甘心从逆，抗拒天诛，大兵一压，玉石俱焚，亦不能更为分别也。

本部堂德薄能鲜，独仗忠信二字为行军之本，上有日月，下有鬼神，明有浩浩长江之水，幽有前此殉难各忠臣烈士之魂，实鉴吾心，咸听吾言。檄到如律令，无忽！
八月兵入京师十月广州始得平安消息 其一
黎民表（明代）

京华愁独坐，蓬径辍相期。惊鸟南枝怨，飞鸿北地思。

龙庭悲鼓角，凤野见旌旂。此日江湖梦，偏悬六月师。
沁园春（和辛帅）
赵善括（宋代）

虎啸风生，龙跃云飞，时不再来。试凭高望远，长淮清浅，伤今怀古，故国氛埃。壮志求伸，匈奴未灭，早以家为何谓哉。多应是，待著鞭事了，税驾方回。

稼轩聊尔名斋。笑学请樊迟心未开。似南阳高卧，莘郊自乐，磻溪韬略，傅野盐梅。植杖亭前，集山楼下，五桂三槐次第栽。功名遂，向急流勇退，肯恁徘徊。
昼睡闻雁
杨万里（宋代）

梦里霜鸿叫绝天，䰒松睡眼起来看。殷勤甓社湖中客，送我南归到惠山。
雨夜
何孟伦（明代）

凉风入窗户，翻我读残书。叶落苔阶寂，春閒木榻虚。

阴晴看异局，伎俩笑迂儒。搔首独长啸，幡怀太古初。
奉酬张监阁老雪后过中书见赠加两韵简南省僚旧
权德舆（唐代）

寓直久叨荣，新恩倍若惊。风清五夜永，节换一阳生。

潘鬓年空长，齐竽艺本轻。常时望连茹，今日剧悬旌。

枉步欢方接，含毫思又萦。烦君白雪句，岁晏若为情。
游碧落洞二首
许彦先（宋代）

崖卷层霄阔，溪穿碧玉横。银河一派水，终日泻天声。
玉枕驿
韦骧（宋代）

嵬然峭壁入青云，玉枕光辉绝世尘。岂是群仙露奇迹，故将珍玩感途人。
赠箕公新筑草阁
何绛（明代）

缚竹编茅倚定山，柴门曾设不须关。老僧入定宵分后，空有江楼日往还。
题水云深处
林景熙（宋代）

霏霏弄间熊，滟滟扬素纹。
幽人不可即，但见水与云。
苍狗纷世情，瞿塘在平地。
所以盟白鸥，万荷最深处。
不贪
姜特立（宋代）

人间五福少，世事罕兼全。
将此不贪宝，延予有限年。
于潜
范成大（宋代）

邑居官寺两凄清，晚市都无菜可羹。
何处直能令鬼怕？祗今犹自有人行。
为杨仲起寿
卫泾（宋代）

天台高压东南州，秀钟千古生公侯。
君才槃槃第一流，学优颜公卑由求。
天意端为斯文忧，妙龄掉鞅从英游。
笔力挽强回万牛，金玉精美价未酬。
文章从古天地讐，演起大业难延留。
腾骧万里须骐骝，行看大对悟凝旒。
擢冠多士骑鳌头，归来双亲喜气浮，
充闾佳瑞乐事修。烟霄衮衮殊未休，
整顿乾坤摅壮猷。策勋稷契伊吕周，
请公为酬白玉舟。他年名遂高千秋，
却揖刘阮寻浮邱。
清侍者自长沙归云居来辞且乞偈余敛目想见清自遥田庄拄策而上将及到天亭回视诸峰如关种所作庐山夕阳图
释德洪（宋代）

到天亭下开春晓，丛摺万峰螺髻青。瘦策缘云上峰顶，为谁妆点夕阳屏。
郊庙歌辞。周郊祀乐章。福顺乐
佚名（唐代）

上天垂景贶，哲后举鸾觞。明德今方祚，邦家万世昌。
当对酒
范云（南北朝）

对酒心是足。
故人来共持。
方悦罗衿解。
谁念发成丝。
狗性良为达。
求名本自欺。
迨君当歌日。
及我倾樽时。
北渡黄河甫登岸风雨即至驴背上诗以纪之
华日跻（清代）

黄河九曲来昆仑，奔流激湍争喧屯。禹王明德亦远矣，吞天浴日嗟行人。

行人赉钱争竞渡，舟子常年纷若雾。须臾鼓棹渡河来，约束蛟龙不敢怒。

蓦起狂飙吼蓼蘋，雨霰飘摇雷作嗔。穷途孑孓荒烟里，回看恍惚凭夷尊。

旅社彷徨发浩歌，一饮一斗朱颜酡。返思时会争瞬息，渡河死者何其多。
谢邑令请乡饮
邵宝（明代）

迷途岁晚尚茫茫，谓我嘉宾讵敢当。
扬觯有人惭杜举，承筐无敢想周行。
一经讲受曾它日，三老周旋即此堂。
为语县侯休见讶，莱衣方作小儿狂。
冒雨归饮酒
张耒（宋代）

密雨集春庭，花含晓气清。
喜倾烧酒酽，更御暑衣轻。
老惜春无日，穷欣岁有成。
杖藜园径晓，坐见小池平。
送人化修上
释慧空（宋代）

尽谓黄龙山里龙，弥年翻去碧潭空。
君行为报居人道，遐迩虽殊一雨同。
送小师元哲
释重顯（宋代）

老卢之子，四三二一。
将欲振飞，卷比丛室，
松凌霜兮运青，水带岩兮流急。
南北东西，云开见日。
思贤堂萧君筑室江上馆李先之先之既没李伯纪其堂曰思贤云二首 其二
孙觌（宋代）

相国开藩日，抠衣放鹢时。碧油来弭节，彩笔坐题诗。

有客皆如此，知君更不疑。相逢一笑喜，空恨十年迟。
句
锺震（宋代）

君今如鸿鹄，万里去勇决。
符十五郎求颂
释正觉（宋代）

圆虚里许得真游，离水犀通一点秋。
机应无私登鸟道，妙同明月静随流。
阿娇金屋
瞿佑（元代）

咫尺长门有别离，君心宁记主家时。
黄金作屋成何事，只办相如买赋资。
幸太学
丰稷（宋代）

凤幄云开日月章，九霄呜跸下虞庠。朝元俊士鸿成列，拱极名臣玉照行。

问道贾生称五学，乞言戴圣美三王。上心夙悟周公戒，天下安危自一堂。
醉落魄
蔡伸（宋代）

阳关声咽。清歌响断云屏隔。溪山依旧连空碧。昨日主人，今日是行客。

绿窗朱户应如昔。回头往事成陈迹。后期总便无端的。月下风前，应也解相忆。
石犀行
杜甫（唐代）

君不见秦时蜀太守，刻石立作三犀牛。自古虽有厌胜法，

天生江水向东流。蜀人矜夸一千载，泛溢不近张仪楼。

今年灌口损户口，此事或恐为神羞。终藉堤防出众力，

高拥木石当清秋。先王作法皆正道，鬼怪何得参人谋。

嗟尔三犀不经济，缺讹只与长川逝。但见元气常调和，

自免洪涛恣凋瘵。安得壮士提天纲，再平水土犀奔茫。
房山竹
王汝玉（明代）

辋川昔画铁钩锁，满幅纵横凤毛堕。澄心初画金错刀，烟梢数叶风萧萧。

房山挺出文苏后，近代谁能出其右。綵毫挥成玉两枝，弄晴带雨青猗猗。

此君真得写神手，宛然空谷相逢时。吴兴洒瀚飞霜雪，名画名书称二绝。

风流一代属儒家，什袭珍藏宜检阅。
送冯献道运使得岸字
冯时行（宋代）

蜀江滟新肥，送客上霄汉。别怀老易感，醉帻狂更岸。

春暄鼓气全，风软帆力半。青云随步履，紫气郁几案。

清明销积阴，当阳盛熙旦。群奸付严科，四海归睿断。

君行此其时，国光炳大观。况乃济时须，礧砢真巨干。

举杯酬柂尾，为赋鹿鸣乱。云从动岩穴，起我病痯痯。

沟壑未填委，胡为甘屏窜。日边多故人，为我致此段。
十二月二十六日旦闻东堂啄木声忽记作福昌尉
张耒（宋代）

睡余闻啄木，忽忆福昌春。
官舍题诗壁，如今经几人。
犹能老耽酒，依旧拙谋身。
尚想兰宫路，东风清洛滨。
余生日闷中示诸儿
陈著（宋代）

吾今七十有七岁，多事多忧多病余。
举室忍贫馋煮字，长儿留远梦收书。
券逋积滞泥中兽，户计偷生釜底鱼。
回首当年有今日，苟延如此要何如。
绍兴十三年发皇后册宝十三首
佚名（隋代）

宝字煌煌，册书粲粲。
副笄加饰，社褕有烂。
祗若帝休，委蛇乐术。
亿万斯年，永膺宸翰。
题鼎州甘泉寺
范讽（宋代）

平仲酌泉回北望，谓之礼佛向南行。
烟岚翠锁门前路，转使高僧厌宠荣。
司令为牡丹集次坐客韵
刘克庄（宋代）

古人曾道四并难，酒量黄花顿觉宽。
谁与蔡欧修旧谱，且为姚魏暖春寒。
饮狂尚欲簪巾舞，漏尽何妨秉烛看。
国色老颜不相称，世间何处有还丹。
途次望太行山
释保暹（宋代）

盘影遮空黑。愁生入望赊。
高来难客路，深去断人家。
翠死寒溪水，香残别洞花。
今宵何处宿，山口日将斜。
巢湖
刘攽（宋代）

天与水相通，舟行去不穷。无人能缩地，何术可分风。

宿雾凝深黑，朝曦浴嫩红。四山千里远，晴晦已难同。
题赵周宾家夜猎图
周紫芝（宋代）

翰林作醉石，偶似苍于菟。龙眠见之笑，为作匹马弯彫弧。

云是见军出夜猎，上有仇池行草书。云沙苍茫日欲下，道逢伏虎南山隅。

心知是虎不是石，双弦急控皆卢胡。明朝白羽饮顽石，摩挲欲尽金仆姑。

君不见赐累千金新垣平，连佩六印栾见军。致君大略岂在尔，封侯细事不到君。

先生言语妙天下，瘴海七年皮肉皴。邂逅英物数苏李，曹蜍如生亦如死。

龙眠有眼识天人，异世同成一奇事。君当什袭勿漫摹，此人此画人间无。
满江红·竹马来迎
王之道（宋代）

竹马来迎，留不住、寸心如结。□历湖、须坞相望，近同吴越。阙里风流今未减，此行报政看期月。已验康沂富国，千古曾无别。多谢润沾枯辙。令我神思清发。□新命欢浃，两邦情惬。明日西风帆卷席。高樯到处旌麾列。忽相思，吾当往，谁谓三墩隔。
闰月晦日
强至（宋代）

乾坤一传舍，日月两征轮。
邂逅逢馀闰，连绵送晚春。
巢边迎燕熟，枝上数花频。
渐暖茅檐日，吾将理葛巾。
郑吏部开山路成二岩对棋于上因成二诗 其二 白云洞
王洋（宋代）

棋局随空破碧雰，上方剥啄下方闻。方圆变化知多少，笑杀先生洞里云。
句
张佑（宋代）

蟹黄盐满箸，熊白软加笾。
雨后登祝融峰
区大相（明代）

衡岳冠南斗，祝融薄青天。白云蒙其上，往往限飞仙。

属兹新霁蒙，澄景吐鲜妍。既欣历览便，复忘登陟艰。

向下见群岫，凝云如积绵。苍茫一气中，安辨陌与阡。

大壑趋洞庭，馀霞映湘川。昔闻有灵閟，积霭常弥年。

岂伊神理感，而能破重玄。将发紫庭秘，即此晤真诠。
碧玉千峰
方来（宋代）

武夷溯伊洛，源自无极翁。
壁彼漳江流，洋洋沧海通。
东莱得家传，南轩从五峰。
勿疑辙迹殊，三贤归趣同。
乙巳正月十二日雪中感怀
叶颙（元代）

梅李争妍冷更荣，杨花飞絮湿尤轻。雪梢香冻莺声𣾫，月树光寒蝶影清。

儿女祗贪金帐乐，英雄空老玉关情。自怜衰朽心犹壮，梦里麾兵入蔡城。
句 其四
苏绅（宋代）

它年跃马相逢处，记得先生旧姓名。
郊祀庆成三首
任希夷（宋代）

广乐锵鸣列炬燃，礼成犹想吉初蠲。
鸳班夜贺天颜喜，宝仗朝囘物采鲜。
万姓竦瞻双凤阙，一封飞下九重天。
乾坤清晏难声满，今次郊禋尽胜前。
咏曹彬
马某（宋代）

王师竞下九天来，□瓮江城一战开。
盖世荣华□不□，满船同籍送车台。
题张太尉画
曹勋（宋代）

一带烟沙接冷云，平林寂历夕阳昏。
轻舟急桨归何处，应住山前黄叶村。
寄顾非熊
贾岛（唐代）

知君归有处，山水亦难齐。犹去潇湘远，不闻猿狖啼。

穴通茆岭下，潮满石头西。独立生遥思，秋原日渐低。
怀旧
陆游（宋代）

狼烟不举羽书稀，幕府相从日打围。
最忆定军山下路，乱飘红叶满戎衣。
寿母生朝四首
项安世（宋代）

良辰好景占年年，画烛浓香醉玉船。
天下月圆三夜后，人间春到万花边。
秋事
吴融（唐代）

江天暑气自凉清，物候须知一雨成。松竹健来唯欠语，

蕙兰衰去始多情。他年拟献书空在，此日知机意尽平。

更欲轻桡放烟浪，苇花深处睡秋声。
水仙子　秋思
韩邦奇（明代）

月娟娟，空上海棠枝。风瑟瑟，催残杨柳丝。

露零零，易落梧桐泪，倚西楼，看雁归。隔天涯，万里相思。

休说到，梦中是假，暂欢娱，还胜醒时。夜迢迢，梦也还稀。
无诸策题问颜亡绝好轲没无传
刘子翚（宋代）

孔林黄玉花飞埃，一派渊源有自林。
具体好时心似谷，厉辞传处口如雷。
闻声尽是缁帷客，见色无非古市槐。
却讶文公迷圣户，不知灵钥有人开。
十叠
刘克庄（宋代）

天子封松作某官，相君复报竹平安。
梅花一点无沾惹，三友中间独岁寒。
谒方景二公祠墓
徐恪（清代）

苍松吼灵雨，白日摇孤光。宗臣俨像设，肃拜趋祠堂。

成王周公俨，大义声雷硠。精诚动星象，袍笏飞秋霜。

当时弃朽骨，匿迹埋山冈。后来公是非，何曾恕文皇。

年号削建文，瓜蔓屠忠良。一死明大义，万古扶纲常。

钟山石马蹲，孝陵寝殿荒。云旓肃奔扈，千载遥相望。
题娥皇庙
朱庆馀（唐代）

娥皇挥涕处，东望九疑天。往事难重问，孤峰尚惨然。

夜深寒峒响，秋近碧萝鲜。未省明君意，遗踪万古传。
何宜人挽诗
洪适（宋代）

心了金刚偈，身膺石窌封。灵津双剑合，平壤万家容。

感慕风吹棘，悲凉雾喝松。乡人清泪落，可但辍邻舂。
婆罗门引 送河间令夏公乘归安州用稼轩别杜叔高韵
丁澎（清代）

三升可恋，怪君何事拂衣归。长安冠盎累累。独寻汝南旧宅，好共白云期。

念折腰作苦，岐路堪悲。

偏其反而，风波队里谁知。须记高阳城北，夜雪裁诗。

楚天鸿远，桃花岸、风雨送君时。应回首、片石留思。
送刘逖赴闽辟
贯休（唐代）

离乱生涯尽，依刘是见机。从来吟太苦，不得力还稀。

路入闽山熟，江浮瘴雨肥。何须折杨柳，相送已依依。
漫成
胡宿（宋代）

日醉风酣百卉开，锦鞯争跃大堤来。城东有客歌盆久，不敢将春上老台。
颂一首
张商英（宋代）

马师一喝大雄峰，深入髑髅三日聋。黄檗闻之惊吐舌，江西从此立宗风。
乾道七年恭上太上皇帝太上皇后尊号十一首
佚名（隋代）

宗郊斯成，交举典册。
汝辅汝弼，威德是力。
陈于广庭，迨此上日。
巍巍煌煌，鸟亲在昔。
寿山
杨绘（宋代）

寿山北耸侵隋碧，涢水南流接汉清。宋玉阳台犹暮雨，子虚梦泽半春耕。
张氏溪馆
史弥宁（宋代）

景物自相投，茅檐俯碧流。镜中双鹭下，画里几山秋。

日落谁横笛，江寒独倚楼。有人过裴迪，问是辋川不。
邹吏目书至有作兼呈吴县尹 其一
陈献章（明代）

倾盖投缄不自轻，人间造次几晨星。天涯放逐浑閒事，消得金刚一部经。
和张庆符题余作清江引图
胡铨（宋代）

痛饮从来别有肠，酒酣落笔扫洽浪。
如今却怕风波恶，莫画清江画醉乡。
奉陪黄帅机访问元夕战场归途见人家园池花木
曹彦约（宋代）

照人精采驻元戎，与我驱驰录近功。
想见玉箫声远夜，乱芟篁竹剉春葱。
华阳吟三十首
白玉蟾（宋代）

家在神仙九气天，天中楼殿貯群仙。
偶然来到人间世，料想神霄未一年。
郴州
刘奉世（宋代）

当年贾傅去长沙，吊屈无灵赋楚些。
万里不忘宣室夜，未舒三策不成家。
西去潇湘南岳麓，名城叠叠纡盘谷。
岣嵝不厌百回读，依然称是刘光禄。
思青城翁
张继先（宋代）

一别青城翁，今经数旬朔。
天炎春气阑，山花旋零落。
时时与攀春，西眺步瑶阁。
无乃恋人间，笙歌正酣乐。
归来方外俦，践我绿岩约。
回照闲余辉，芙蓉出金削。
题十九峰书院诗
朱学熙（明代）

人去石坛荒，当春瑶草芳。云连峰作构，磴尽石为房。

流辈生何益，名山死不妨。飞泉盟自在，长与泻琳琅。
思归引 其一
释重显（宋代）

一住翠峰顶，两见溪草绿。不知朝市间，几番生荣辱。

萧条岩上云，冷淡水边竹。报谁归去来，向此空踟躅。
丽人曲赠钟离中散侍姬
郭祥正（宋代）

发如盘鸦面如玉，飘飘罗袖长芬馥。妙年得侍碧虚乡，自道一生心已足。

黄莺流语春日长，绿窗绣出金鸳鸯。朝暮祝卿千万寿，不识相思能断肠。
减字木兰花（章甥筑地相望作）
葛立方（宋代）

张南周北。谩说清漳摇绀碧。何似幽栖。甥舅相望共一溪。

璇题似版。不用买邻糜百万。余户增辉。庭列芝兰户戟枝。
和刘后村梅花百咏
方蒙仲（宋代）

简斋绝句天为笑，旋到调羹鼎伴来。
只合拜梅为座主，画梅且尔况真梅。
和叔宽赠李方叔
苏过（宋代）

管鲍死已久，交情云雨翻。平生我知子，窥见墙及肩。

老骥叹伏我，壮士悲暮年。百金空鬻技，未分齿发殚。

哀哉兔丝蔓，生理寄所缠。君看秋风至，扫荡何时安。

谁令三径荒，投老食屡艰。短绠谩自持，欲引百尺泉。

造物不我私，同彼草木繁。不求桑榆暖，乃慕松桂寒。

学稼虽可贱，乐志良独难。当观五鼎食，不异瓢与箪。

卜筑愿俱栖，勿学鸡相连。作诗置坐右，勉视后者鞭。
送从兄入京
李咸用（唐代）

柳转春心梅艳香，相看江上恨何长。多情流水引归思，

无赖严风促别觞。大抵男儿须振奋，近来时事懒思量。

云帆高挂一挥手，目送烟霄雁断行。
赋得河中之水曲
董嗣杲（宋代）

清莫清兮河中水，白莫白兮头上丝。
河清头白自千古，有身清白知为谁。
提篮采桑西城妇，容发蓬勃霜色欺。
传是长安估安女，二八嫁与东邻儿。
东邻儿郎负枭獍，别家出戌征羌夷。
沙场杳邈绝信息，应门无子难撑支。
花荣草枯知几度，日升月落常双驰。
力勤织纴活旦暮，堂前姑老心惊疑。
攒心万苦失头绪，年如逝水何能追。
不恨儿郎只恨妾，有生无分安齐眉。
西邻女儿年将笄，双髻压颈簪花枝。
金钿贴额腮凝脂，笑妾采叶愁蚕饥。
妾身薄命何暇恤，所嗟母子各天涯。
空闺誓此守清白，不愿封侯愿早归。
大雨踰旬既止复作江遂大涨
陆游（宋代）

一春少雨忧旱暵，熟睡湫潭坐龙嬾。
以勤赎嬾护其短，水浸城门渠不管。
传闻霖潦千里远，榜舟发粟敢不勉。
空村避水无鸡犬，茆舍夜深萤火满。
偈颂二首
释祖钦（宋代）

面前明暗两忘时，莽汤乾坤都不知。
到此若生毫发见，依前越国又依稀。
吴宁极惠和閒居五诗复用韵为谢 其三
刘诜（元代）

文章在天地，万古相递谢。风霆春行天，雕隼秋纵野。

所得虽良殊，自役总无暇。飞霜厉薄寒，木叶日以下。

咫尺不共论，孤灯结遥夜。
春日题陈正字林亭
李咸用（唐代）

周回胜异似仙乡，稍减愁人日月长。幕绕虚檐高岫色，

镜临危槛小池光。丝垂杨柳当风软，玉折含桃倚径香。

南北近来多少事，数声横笛怨斜阳。
春日独登蓬莱阁
章岷（宋代）

郡阁高檐半纳云，危栏徙倚惜芳辰。
澄潮叠嶂新经雨，啼鸟开芳各为春。
案有笺毫难赋景，席无歌管懒邀宾。
自怜莫厌登临数，即是葵丘代戍人。
渔父词
李诩（明代）

柳阴东傍系渔舟，恰对吴姬卖酒楼。便把钓来鲂与鲤，换将几斗醉船头。
防微
贾似道（宋代）

朝晨出宿看虫形，须交提出鬭盆听。
捻聒叫声观喜怒，蛩喜如同虎啸声。
题无异先生顾庐
李因笃（清代）

学易中年自结庐，衡门忽系远游车。双飞遂合延津剑，万卷同归遁世书。

逝水难留清汉老，名山忍对白莲蔬。还因适馆移新额，泪洒西州寓目初。
村饮
陆游（宋代）

醉插江梅老更宜，犹能小树拣繁枝。
假令住世十小劫，应爱此花无厌时。
和颜长官百咏·客路
朱继芳（宋代）

一曲长歌行路难，昏鸦归尽倚阑干。
不知楚水巴山地，更有高楼鸟外看。
秋日杂咏六首
韩元吉（宋代）

绝壁跨城楼，连天海气浮。
长空去鸟尽，落日断云留。
鼓角深秋壮，山河薄暮愁。
劳生知底所，倚杖寄沧洲。
佚题
钟卿（明代）

净地尘中画一区，径沿花木未嫌纡。嬉酣春事人咸集，斟酌烟光鸟亦俱。

墨海醉摹齐榜旧，梯桄愁望相轮孤。愧从高会江黄后，也执鞭弭共步趋。
邀月亭
马存（宋代）

亭上十分绿醑酒，盘中一箸黄金鸡。沧溟东角邀姮娥，水轮碾上青琉璃。

天风洒扫浮云没，千岩万壑琼瑶窟。桂花飞影入盏来，倾下胸中照清骨。

玉兔捣药与谁餐，且与豪客留朱颜。朱颜如可留，恩重如丘山。

为君杀却虾蟆精，腰间老剑光芒寒。举酒劝明月，听我歌声发。

照见古人多少愁，更与今人照离别。我曹自是高阳徒，肯学群儿叹圆缺。
绍兴祀岳镇海渎四十三首
佚名（隋代）

瞻彼芒芒，日北之常。
既高既厚，迺纪迺网。
荐鬯伊始，灵示孔将。
玄服铁驾，览此下方。
送坚大师往云盖兼简隆老
陶梦桂（宋代）

梅月廉纤雨，麦秋清润天。
几程云盖路，一叶石山船。
瓦砾犹能说，葫芦自去缠。
到时应问我，为道只高眠。
与僧道升二首
王安石（宋代）

升也初见我，肤腴仍洁白。
今何苦而老，手脚皴以黑。
闻有道人者，於今号禅伯。
嬲汝以一句，西归瘦如腊。
汝观青青枝，岁寒好颜色。
此松亦有心，岂问庭前柏。
公安竹林祠迎神送神乐章
张栻（宋代）

神之来兮何许，风萧萧兮吹雨。悄屏气兮若思，严霓旌兮来下。

昔公车之自南，民望车以欷歔。今乘驹兮入庙，亦孔悲兮若初。

秋月兮皎皎，严霜兮凛凛。泽终古兮何穷，噫，微管吾其左衽。

酌荆江以为醴兮，撷众芳以为羞。歌呜呜兮鼓坎坎，惠我民，为此留。

神之去，何所游。风飒飒，挟归辀。倏昭明兮上征，抚一气兮横九州。

有新兮斯宇，竹森森其在户。嗟我民兮勿伤，公时来兮一顾。

有新兮斯堂，竹猗猗其在旁。嗟我民兮勿替，公顾民兮不忘。
和祖择之学士袁州庆丰堂十咏
陈诜（清代）

鸿鹄远矰弋，鱼鸟脱池笼。
始觉一无物，方知万事空。
落叶 其四
俞玫（清代）

一转商音万象乖，寓形身世费安排。萧条枯管兰成赋，潦倒生安杜老怀。

烟雨几回三月暮，文章终古一丘埋。枫林薄晚停车处，莽苍重阴接断崖。
雨中泛昆明池
彭始抟（清代）

四山环翠一帆悬，自有清音激管弦。塔影双浮云外蝀，玉华楼映水中天。

蛮王强罽酬题句，洞主槟榔索彩笺。不比升庵丫髻样，画裙争写竹枝篇。
吴门梦故山
赵嘏（唐代）

心熟家山梦不迷，孤峰寒绕一条溪。

秋窗觉后情无限，月堕馆娃宫树西。
病足初愈散步小院命洗竹五首 其三
黄衷（明代）

虚劲钦孤操，狂丛浪自多。讵忧风露损，方寸有萦萝。
哭路长吉
韦骧（宋代）

器业本青云，泥涂竟屈身。盖棺穷海角，还葬大江滨。

子幼今无怙，家清正苦贫。传闻动归旐，西望一沾巾。
失题九首 其一
李之仪（宋代）

结束轻装趁晓风，崎岖行李偶难同。他年谁谓双成老，今日翻为无是公。

秪恐穰侯迟见事，固应原宪本非穷。洛阳烟霭因缘在，鸡黍相期定不空。
渔者 其二
徐积（宋代）

家住前村芦苇中，一生无事是渔翁。眼看波浪如平地，身向江湖若断蓬。

小艇醉眠寒夜雨，短帆閒挂夕阳风。营营市井应相笑，不道锥刀尽是空。
正月二十日过江氏园
朱翌（宋代）

宛宛桥虹卧碧涟，深深古屋背长川。
园官送菜无虚日，溪友留鱼不问钱。
历数旧交俱老矣，及时行乐且欣然。
梅花更有黄千叶，携取一杯花下传。
小峰行乐却望北山
葛天民（宋代）

霜高群木落，湖上数峰秋。
野笛归牛径，烟蓑宿鹭洲。
望中多隐约，佳处小迟留。
百岁无虚日，能堪几度游。
华阳吟三十首
白玉蟾（宋代）

白云和我到天台，眼入青山意豁开。
到彼山中结茅屋，空余千古夜猿哀。
依越尉狱空韵上陈宰
陈淳（宋代）

民沐仁风状小儿，陶陶远罪日何如。
圜扉草色春长茂，公舍棠阴昼缓移。
谁复鼠牙纷击剥，类将鸡黍乐追随。
涂歌里咏喧传处，尽是吾侯德政碑。
船子和尚偈
德诚（唐代）

千尺丝纶直下垂，
一波才动万波随。
夜静水寒鱼不食，
满船空载月明归。
癸丑正月新开东园
杨万里（宋代）

长恨无钱买好园，好园还在屋东边。
周遭旋辟三三径，只怕芒鞋却费钱。
海中八景 其一 三峰立笔
王天性（明代）

顶插虚空吐锦霞，根盘大海走龙蛇。三峰灵气钟澄县，千古文明耀帝家。
清溪
释心月（宋代）

咫尺曹源有路通，游鱼何事自迷踪。
有声为利不平处，一点尘泥断不容。
和惠宰修县学韵
袁甫（宋代）

人爵非贵，天爵惟尊。
贤哉惠侯，兴学祁门。
祁门之士，夙号有文。
兑心久废，索居离群。
自侯来思，锐志兴复。
士脱旧穴，迁于乔木。
人性本善，混混源泉。
四端素具，若火始然。
谁其启之，君子德风。
即修学宫，藏修其中，
内养克充，外养亦备。
尔不吾负，吾宁尔弃。
坛名舞雩，乐道无欲。
梁跨幽涧，潺潺潄玉。
面此清致，皆学之助。
本心融明明，庶几寡过。
滔滔世途，人而匪天。
儿童之戏，殆类纸鸢。
送王周士赴发运司属官
陈与义（宋代）

宁食三斗尘，有手不揖无诗人。
宁饮三斗酒，有耳不听无味句。
墙东草深兰发薰，君先梦我我梦君。
小窗诵诗灯花喜，窗外北风怒未已。
书生得句胜得官，风其少止尽人欢。
五更月晕一千丈，明日君当泛淮浪。
去去三十六策中，第一买酒鏖北风。
咏鹤五首
张嵲（宋代）

当年君子成猿鹤，物公谁能不怆神。
奋翼一归霄汉后，安知不作艾封人。
寄同年宗兄桐江府判去言五首 其四
方回（元代）

子陵滩上一诗翁，七十四年双耳聋。第一老穷吟第一，一樽时与酹江风。
元日乐天见过因举酒为贺
刘禹锡（唐代）

渐入有年数，喜逢新岁来。震方天籁动，寅位帝车回。

门巷扫残雪，林园惊早梅。与君同甲子，寿酒让先杯。
雪林李兄偕昌国长之官
释居简（宋代）

潮涨家门雪，无风亦震雷。饱帆蜚百尺，饥蜃吐丛台。

绡展洴鲛室，珠明剖蚌胎。春城种花地，冷帐小蓬莱。
南堂席上赋得花树子
韩维（宋代）

春风日暮急，薄寒生小苑。
群英不我遗，并坐慰幽蹇。
欢来引觞酌，快甚瓴水建。
才非孔文举，坐愧客常满。
送张及三人赴举
张咏（宋代）

才雄扬子云，古称蜀川秀。
千载遗英声，三贤继其后。
文章积学成，孝友亦天授。
远郡得充庭，期将免固陋。
不老吟
邵雍（宋代）

人无不老理，日有再中时。
不老必无也，再中应有之。
登上方山望太湖
安全（清代）

舍舟策杖陟高棱，石道迂回卧古藤。仰望浮屠高十丈，楞伽古古何宏敞。

如蚁游人塞道来，危级肩摩不容上。逍遥容与度云关，绝顶巍峨耸黛鬟。

极目五湖千里白，浪中历历见青山。垂丝画舫堤边飏，破浪弋船湖上放。

怅惆长风未得乘，苍茫烟水空遥望。斜阳返照彻山隅，万顷烟波入画图。

安得范蠡逢泽畔，扁舟欸乃共归湖。
墨竹
张弘范（元代）

麝墨芸香小玉丛，澹烟横月翠玲珑。小屏春锁绿窗梦，也胜湖江烟雨中。
见梁检法书怀八绝句于广文尉曹处次韵
赵蕃（宋代）

醉眠欹侧似乘舠，飒飒溪风吹鬓毛。
颇念乘流觅归路，兀然惊起遇滩高。
东村
陆游（宋代）

野人知我出门稀，男辍鉏耰女下机。
掘得茈菇炊正熟，一杯苦劝护寒归。
送李定言南游
许浑（唐代）

酒酣轻别恨，酒醒复离忧。远水应移棹，高峰更上楼。

簟凉清露夜，琴响碧天秋。重惜芳尊宴，满城无旧游。
牧养监阅马
强至（宋代）

骨瘦谁知骥騄名，驽群平视圉夫轻。
夷涂好在重骧首，喜见今年春草生。
晋康八景
张澜（明代）

溪水清澄漾碧涟，晚迎明月上初圆。三秋影动蛟人室，半夜寒生贾客船。

水底鱼龙蒙覆照，沙边鸥鸟望婵娟。我曾鼓棹穷源处，高仰馀光问步蟾。
泊舟溪口
叶茵（宋代）

万柳阴中系客船，桑条如竹叶如钱。
大姑小妇挑甘荠，摇手乌儿正二眠。
九日杨奉先会白水崔明府
杜甫（唐代）

今日潘怀县，同时陆浚仪。坐开桑落酒，来把菊花枝。
天宇清霜净，公堂宿雾披。晚酣留客舞，凫舄共差池。
甲辰广陵中秋小饮孙豹人溉堂歌示阮亭
陈维崧（清代）

把酒狂歌起。
正天上、琉璃万顷，月华如水。
下有长江流不尽，多少残山剩垒。
谁说道、英雄竟死。
一听秦筝人已醉，恨月明、恰照吾衰矣。
城头点，打不止。
当年此夜吴趋里，有无数、红牙金缕，明眸皓齿。
笑作镇西鸜鵒舞，眼底何知程李。
讵今日、一寒至此。
明月无情蝉鬓去，且五湖归伴鱼竿耳。
知我者，阮亭子。
耿天骘惠梨次韵奉酬三首 其一
王安石（宋代）

故人家果独难忘，秋实初成便得尝。直使紫花形味胜，岂能终日望咸阳。
赋得白白江鱼入馔来
李振钧（清代）

飘然有客出成都，直下湘江奉母趋。綵鹢翻红飞画桨，珍鱼跳白入行厨。

斜量印颊如横剑，细数文鳞欲缀珠。玉尺乍抛牵翠荇，银刀才剖藉青蒲。

鲜分池面羹原活，滑忆波心脂更腴。贯柳犹怜霜泼剌，隔花谁荐雪肌肤。

海东远借垂竿手，堂上新挥斫脍图。汲向涌泉应不俟，盛来截竹更何须。

曾经丙穴加餐劝，又进辰馐舞綵娱。纵壑文章推旧族，卧冰家世溯前谟。

庭县政况能苏辙，带佩官还说绾符。买自沙头逢亥日，烹传舵尾付丁奴。

莫教画板愚群獭，讵类铜盘幻一驴。楚竹初然炊晓馔，蜀胶佐饷醉朝餔。

晴潭冻解供蔬笥，晚市烟寒绕荻芦。游或武昌闲咏马，携将赤壁漫从苏。

秋风莼菜系归思，春水桃花问钓徒。练影双双疑素结，锦鳞六六讶琼铺。

溉鬵诗卷常怀尔，弹铗歌声孰慰吾。他日南湖相忆处，可凭溪友达书无。
次儿栋代运北征 其三
顾永年（清代）

一龄父见背，无知人所怜。如何白头子，有母抱终天。

六旬顾复恩，尽付东流川。堂虚不敢登，衣敝不敢牵。

苟知母已死，思归亦徒然。哀哉欲重见，非梦即黄泉。

养儿空令老，何如早弃捐。栋也代父行，匹马走燕然。

忘躯冒矢石，一往更无前。惭愧我为子，反不如汝贤。
秋感 其二
谭钟钧（清代）

九岗山色晓晴初，泉石闲云自卷舒。白板黄花家酿熟，药炉茶灶故人疏。

身余傲骨惟嫌病，天纵奇穷独著书。年少贾生多痛哭，中原民命更何如。
送杨德隽赴漕司试
章甫（宋代）

木食草衣吾计决，三釜养亲君不阙。
胡为亦趁槐花忙，不共中秋醉明月。
君言时世眩虚名，才见头衔分重轻。
一笫如君当俯拾，卜邻他日莫寒盟。
九年十一月二十一日感事而作
白居易（唐代）

祸福茫茫不可期，大都早退似先知。
当君白首同归日，是我青山独往时。
顾索素琴应不暇，忆牵黄犬定难追。
麒麟作脯龙为醢，何似泥中曳尾龟。
甲辰人日病中吟六言六首以自嘲 其二
范成大（宋代）

目慌慌蚁旋磨，头岑岑鳌负山。笔床久已均伏，药鼎何时丐閒。
探春慢 立夏日看汪园莺粟
曹溶（明代）

湖雨斜收，锦帆脉脉，閒游一任疏散。弄酒台荒，买歌金尽，白发难教且缓。

闻道临风处，剩无数、腰肢香软。愁红怨绿平分，韶光还放轻暖。

细数隔年花信，过老圃商量，翠靥重剪。乳燕来时，杜鹃啼后，别占谁家池馆。

不向东君笑，似失路、琵琶天远。客里怜伊，凭栏唤将春转。
大德歌·秋
关汉卿（元代）

风飘飘，雨潇潇，便做陈抟睡不着。懊恼伤怀抱，扑簌簌泪点抛。秋蝉儿噪罢寒蛩儿叫，淅零零细雨打芭蕉。
木兰花慢 和桂山庆新居韵
赵孟頫（元代）

爱风流二陆，曾共住、屋三间。算京洛缁尘，平原车骑、争似身闲。

一区未输场子，更友于、室迩足清欢。庭下新松楚楚，篱边细菊班班。

白头相对且团圞。杯酒借朱颜。任醉后长歌，笑时开口，乐最人寰。

功名十年一梦，记风裘雪帽度桑乾。幸喜归来健在，放怀绿水青山。
白发
盛烈（宋代）

白发非有种，如何忽自生。
尽从方寸地，莳此两三茎。
场屋债犹欠，山林计未成。
头颅知渐丑，羞向镜中呈。
衢州经先文襄公故垒
李本楑（清代）

故垒经行按旧图，功高耿邓想宏谟。长驱敢死三千士，大捷先书廿八都。

刀剑于今变牛犊，穴巢终古绝狼貙。后人枉说书能读，愧煞龙钟作腐儒。
同林逢吉过小溪寺二首 其一
王居安（宋代）

方岩胜处是仙家，时有轻云薄雾遮。我欲去时君共去，溯流而上看山花。
题崇兰图二首
陈与义（宋代）

奕奕天风吹角巾，松声水色一时新。
册林从此不牢落，照影溪头共六人。
南轩木犀
张栻（宋代）

不随秋月閟天香，冰雪丛中见缕黄。
却得清寒惜花地，少须梅影慰孤芳。
挽朱师禹母二首
黄公度（宋代）

安室全贞操，刑家蔼令仪。
乘龙推快婿，干蛊有馨儿。
未遂林乌报，俄缠风树悲。
汗青他日传，不愧柏舟诗。
题玉山佳处
姚文奂（元代）

玉山之堂湖水东，朝来佳气郁葱茏。鹤飞琼圃三株树，鳌戴昆仑小朵峰。

雨里买鱼溪友过，花间吹笛野人逢。朝簪傥掷归相候，一个桃枝瘦竹筇。
一雄鸡立笼上一雌覆雏於笼
释善珍（宋代）

田翁养鸡竹作笼，老雌恋雏不顾雄。
催租无人岁常丰，杀身为黍堪酬翁。
新楼诗二十首。琪树
李绅（唐代）

石桥峰上栖玄鹤，碧阙岩边荫羽人。冰叶万条垂碧实，

玉珠千日保青春。月中泣露应同浥，涧底侵云尚有尘。

徒使茯苓成琥珀，不为松老化龙鳞。
句 其二
方士繇（宋代）

几酌碧筒陪笑咏。
行路难
钱起（唐代）

君不见明星映空月，太阳朝升光尽歇。

君不见凋零委路蓬，长光飘举入云中。

由来人事何尝定，且莫骄奢笑贱穷。
奉和袭美茶具十咏。茶笋
陆龟蒙（唐代）

所孕和气深，时抽玉苕短。轻烟渐结华，嫩蕊初成管。

寻来青霭曙，欲去红云暖。秀色自难逢，倾筐不曾满。
从军行
王维（唐代）

吹角动行人。
喧喧行人起。
笳悲（一作应）马嘶乱。
争渡金（一作黄）河水。
日暮沙漠陲。
战声（一作力战）烟尘里。
尽系名王颈。
归来献（一作报）天子。
怀吕聘君
谢逸（宋代）

彼美丘园秀，风韵何洒落。考槃盱水湄，贫贱不陨穫。

冰椀荐溪毛，缟衣佩兰若。和峤松森森，王恭柳濯濯。

文采南山豹，野逸青田鹤。独振大雅音，黄钟在牛铎。

绿萝结春阴，修篁解夏箨。登山挹飞溜，自得仁智乐。

赖有好事人，携酒慰寂寞。王路今坦夷，胡为束高阁。

堆盘烂生光，累累照巾羃。香雾欲噀人，未食先流液。

何当见四老，授我隐居术。
赋得河桥草色送高大归龙门
周玄（明代）

江头微暄冰始开，河桥一夜春风来。
伤心宛似丛台下，青青草色青如苔。
二月三月青门道，积素浮光不堪扫。
酒幔烟中望却无，钓矶水畔看还好。
桥上萧条人几家，芳洲漠漠楚天涯。
暝随断梗飘寒雨，晴逐游丝映落花。
龙门还家孟诸野，清樽惆怅河桥下。
临歧尽醉歌送君，草上片时驻君马。
新春二绝 其一
朱淑真（宋代）

雪从庾岭梅中尽，春向隋提柳上来。多少园林正萧索，纷纷争逐趁时开。
赵州道中忆殿卿
李攀龙（明代）

忆尔䄡帷出牧年，风尘谁识使君贤。政成神雀犹堪下，兴尽冥君遂杳然。

树色远浮疏雨外，人家忽断夕阳前。重来此地逢寒食，何处看春不可怜。
暑夜雨初过平明泛舟出南湖
俞明震（清代）

昨夜南山雨，雷峰净如拭。澄波倒天影，云来满湖石。

石底一星明，馀光随桨没。忽惊鸥背红，荷边上初日。

曙色分远近，湖光有明灭。渐觉东方高，市声出烟隙。

日计在一晨，生事纷如发。蜕世吾何曾，替人愁午热。

万事不如归，南湖风猎猎。
却聘行为晋陵钱鲁斯
吴贻咏（清代）

妾家家近耶溪曲，蛾眉掩映湖光绿。浣纱不学苎萝人，自托幽贞在空谷。

使君夜燕花满堂，粲然遗我云锦裳。感君高谊何能忘，汉阴有女垂明珰。

春日潜行汉水傍，头上金钗列凤凰。腰间宝玉声锵锵，名门上絜姬与姜。

此女翩跹天且丽，香风落地围珠翠。使君五马东南来，与君携手青陵台。

使君桂楫潇湘渡，与君俱入江南路。江南三月花满堤，桃李千蹊复万蹊。

啼莺飞入落花去，君问垂杨那得知。
自勉
陈宓（宋代）

盖世声名都在少，君看前辈合何如。
我年若此成何事，白日还同过隙驹。
谢徐隐君屡见惠
赵友直（宋代）

慷慨论交日，情深即故知。
金兰敦古道，松柏挺奇姿。
屡辱分嘉惠，何繇致我私。
临风无限思，搔首一嗟咨。
闰中秋谒翁叔平先生，归后俞调卿以所和诗见示，依韵奉简二首 其二
刘继增（清代）

催诗小雨入城来，座上欣瞻霁色开。未拟围棋输别墅，且从初服赋天台。

遣愁应有《高僧传》，望古宁无国士才？欲傍层楼事宏景，西山猿鹤莫相猜。
偈颂十首
释昙密（宋代）

一身浪宕无拘捡，闹市门头恣意游。
汉地不收秦不管，不风流处也风流。
健则坐，困则休，
信任从教雪满头。寄语宣和政和元和佛陀，
张僧伽李达磨，老聃孔丘，
照顾沩山水牯牛。
先蚕六首
佚名（隋代）

皇天降物，屡化若神。
圣实先识，躬以教民。
功被天下，为万世丈。
币以过志，庶几弃闻。
吕氏心文友园亭杂咏十二首 其十二 山矾障
黎民表（明代）

芳心自凌乱，翠带常绾结。日暮望佳人，璚蕤不堪折。
上潘舍人德久
陈宓（宋代）

气大词雄擅百家，长江衮衮见浮楂。
襟怀有道颜长玉，谈笑为春物自花。
飘逸大书追渴骥，联翩行字更飞鸦。
夜陪馀论清肝胆，不羡乘风七碗茶。
雨晴
夏云英（明代）

海棠初种竹新移，流水潺潺入小池。
春雨乍晴风日好，一声啼鸟过花枝。
上皇龛
张耒（宋代）

升危蹑石梯，已觉毛骨异。
玄龛剖山腹，六月霜雪至。
佛台磨青剖，绀滑不留水。
巍巍数天人，苍玉刻冠佩。
老僧拂高崖，上有昔人字。
国都已萧瑟，山泽隐遗事。
西轩俯空阔，昼夜纳苍翠。
卜筑莫后时，林中有余地。
赠别徐秀
曹彦约（宋代）

出京才四日，雨雪日一县。
行偏淛江头，梦识庐山面。
相逢兄弟欢，莫作儿女恋。
归讲动心旌，春风摇柳线。
奉礼歌
佚名（宋代）

六龙承驭。紫坛平、瑞蔼葱笼拥神都。肃环卫、严貔虎。鸡人行漏传呼。灵景霁、星斗临帝居。旷天宇。微风来、翠幄绕相鸟。对越方初。笳鼓震，饶箫举。阳律才动协气舒。氛祲交祛。物昭苏。抚瑶图。柴类精诚，当契唐虞。思前古。泰平承多祐。包戈偃革，柔远咏皇谟。称文武。四表覆盂。端冕出、从路车。兵帅谨储胥。唯奏凯、乐康臞。朝野欢娱。歌帝烈，扬盛节，园丘礼大洽，霈泽绵区。
水调歌头（醉吟）
辛弃疾（宋代）

四坐且勿语，听我醉中吟。池塘春草未歇，高树变鸣禽。鸿雁初飞江上，蟋蟀还来床下，时序百年心。谁要卿料理，山水有清音。

欢多少，歌长短，酒浅深。而今已不如昔，后定不如今。闲处直须行乐，良夜更教秉烛，高曾惜分阴。白发短如许，黄菊倩谁簪。
女筵乐语
姚勉（宋代）

马前喝道状元归，旧婿重新此事奇。
驾鹤骖鸾来锦水，烹龙炰凤宴瑶池。
满斟蕉叶融春色，共指蟠桃祝寿期。
后会相逢定何日，玉郎承诏入京时。
拟鲍参军行路难
林朝崧（清代）

黄姑织女隔天河，虽则异居心靡他。不知君心别后变，相逢犹道故情多。

奉君中山千日之美酒，子夜四时之清歌。歌亦竟不听，酒亦竟不饮。

翩然拂衣去，君心一何忍？回忆当初鱼水欢，两行泪落沾衾枕！
刘学谕挽章
释居简（宋代）

大信难于浅俗谋，楚人然诺久无酬。尽摅素蕴知难售，空抱遗经自反求。

数曲短屏林屋晓，半规残壁洞庭秋。焚舟自是诸郎事，接武东厢两胜流。
题曹御史岁寒图
邹智（明代）

早年走马巴山曲，浅绿深红看不足。飙风夜作朝蔽江，逸兴常随酒杯覆。

南来误入曹公府，白日青天开肺腑。手携十七年前图，挂在高堂令我谱。

酒酣耳热乌纱偏，茫茫四壁生寒烟。山童泽涸天地槁，嗟此三杰何孤骞。

郁然苍者老臣器，方履圆冠帝庭议。小人见之皆敛容，君子见之皆吐气。

粹然清者大儒质，玉色金声士林式。存乎其中为静虚，见乎其外为切直。

皎然洁者真仙妆，玄裳缟衣琼佩光。魄常精明而不乱，魂常安静而不扬。

海眼须臾涌晴月，照见风神愈奇绝。崖前冰柱颠倒垂，势不能凌还自折。

我观大化如海涛，汐者自汐潮自潮。苟非三极两间立，元会运世今已销。

歌声如钟歌转烈，公去襄阳我南粤。穷岛宁无突兀枝，点缀何妨四三杰。
醉桃源（和昌甫）
韩淲（宋代）

固穷斋里语吾生。言之必可行。扶疏夏木既啼莺。更逢鱼计成。

多雅尚，少时情。沧浪渔父缨。高歌宁与俗争鸣。朱弦疏越声。
江上闻乞归命下口占三绝 其一
郭谏臣（明代）

投劾清时效二疏，纶音忽已下公车。书生未带封侯相，且向春风卧草庐。
含云寺书事六绝句
杨时（宋代）

蝶梦轻扬一室空，梦回谁识此身同。
窗前月冷松阴碎，一枕溪声半夜风。
度关山
柳恽（南北朝）

长安倡家女，出入燕南垂。惟持德自美，本以容见知。

旧闻关山远，何事总金羁。妾心日已乱，秋风鸣细枝。
怀故园书屋往年同伯兄讲业其中
王廷陈（明代）

北游深岁月，南望阻关河。尚想双龙卧，翻惊独雁过。

梦劳扳径柏，春拟葺垣萝。回首藏修地，浮名奈尔何。
过黄坭坪
黄良辉（清代）

险绝黄泥坂，萦纡仄径开。凝寒冰耸骨，突怒石离胎。

松老疑龙立，篁深讶虎来。劳生畏形役，惭愧勒铭才。
咏春近馀雪应诏诗
庾信（南北朝）

送寒开小苑，迎春入上林。丝条变柳色，香气动兰心。

待花将对酒，留雪拟弹琴。陪游愧并作，空见奉恩深。
倪文举寺簿挽诗三首
曾协（宋代）

盛德逾人远，高谈造理深。
保身元有道，应世了无心。
别日更寒暑，交情隔古今。
纸窗风雪夜，犹记掉头吟。
袁州庆丰堂十闲咏
祖无择（宋代）

青山日相对，闲看白云生。
谁谓无心出，中含济物情。
好客
薛能（唐代）

好客连宵在醉乡，蜡烟红暖胜春光。

谁人肯信山僧语，寒雨唯煎治气汤。
游九锁山·大涤洞天
林景熙（宋代）

九锁绝入寰，一峰耸天柱。
自从开辟来。着此洞天古。
奇石千万姿，元不费神斧。
帝勑守六丁，山夔孰敢侮。
白书中冥冥，游者必持炬。
或绚若霞敷，或蹙若波诡，
或竖若旌幢，或悬若钟鼓，
或虎而爪踞，或凤而翅舞。
异状纷献酬。清音起系拊。
不知金堂仙，恍惚在何许。
褰衣下侧迳，层岚结琼乳。
迳极罅转深，幽潭蓄风雨。
劣容童竖入，恐触蛟龙怒。
凛乎不可留，长啸出岩户。
癸卯岁暮感怀
潘其灿（清代）

敝裘燕市又经寒，岁晚冰霜闭户看。梦断梅花乡国远，愁凭竹叶酒樽宽。

郢歌《白雪》谁怜寡，蜀道青天始信难。寂寞黎床高卧处，碧霄依旧路漫漫。
杨白花
鱼潜（宋代）

杨白花，谁教度帘幕。
摇荡春风能几何，不比无情自漂泊。
人生只合作支离，长秋鸦啼江水落。
次韵子由清汶老龙珠丹
苏轼（宋代）

天公不解防痴龙，玉函宝方出龙宫。
雷霆下索无处避，逃入先生衣袂中。
先生不作金椎袖，玩世徜徉隐屠酒。
夜光明月空自投，一锻何劳纬萧手。
黄门寡好心易足，荆棘不生梨枣熟。
玄珠白璧两无求，无胫金丹来入腹。
区区分别笑乐天，那知空门不是仙。
致斋太一宫
刘筠（宋代）

紫馆天神贵，纶闱地望清。
斋心奉蠲洁，摄事罄诚明。
殿翼如轩奉，坛垓类削成。
直宫琳札密，太宰绣衣轻。
薜荔罗芳席，虹蜺曳彩旌。
星陈五帝佐，体荐一元牲。
苍驷回风驭，珍禽惊露声。
丹霞升晓气，若木竞新英。
挹袂宁无友，凌霄自放情。
受釐宣室对，贾傅异诸生。
遣兴二首 其二
宗衍（元代）

紫兰生幽林，聊与众草伍。青蝇亦何物，天乃傅其羽。

鸱枭纷翱翔，凤凰不一睹。自古已云然，今人况非古。
送章公觐水部之任清江
董其昌（明代）

同是天涯旅梦身，若为尊酒送情亲。樯连江海分曹重，云近吴山戏綵新。

不浅庾公乘兴好，还如何逊咏诗频。应多无恙轻帆不，秋水蒹葭一迟人。
庚辰与郭霞谷黄鸣谷黄寤堂道南康入燕鸣谷上第余就选二丈南归赋此以别
郑学醇（明代）

来时共赋匡山雪，去日愁看帝里春。君去我留俱落莫，东风吹柳为谁新。
自道场山至何山读故人洪舜俞内翰诗刻追和
程公许（宋代）

褊性不谐俗，泛梗归无家。
故人右扶风，双旌拥崇牙。
款门及暇日，褰裳蹑飞霞。
维南古道场，诸天集毗耶。
巍撑凤骞舞，岌起龙腾拿。
坡仙旧诗刻，清芬郁天葩。
云表塔标峻，具区帆影赊。
万象森凑泊，穷探忽谽谺。
金舆度窈窕，翠幄巧蔽遮。
昔贤此幽棲，禅扉寂无哗。
萧爽万竿竹，芬甘一瓯茶。
清泉茁兰茗，黄粉飘松花。
意疑人境外，身漾天汉槎。
浮生能几何，鹜智那有涯。
神龟宝巾笥，曳尾宁坳洼。
所嗜在间旷，何心事雄夸。
洪岩石交旧，岁晚蔗境佳。
心源秋水澹，艺苑春容奢。
冢上木遽拱，海山枣如瓜。
今古一转烛，聚散犹抟沙。
暮江趣浮鷁，城树喧棲鸦。
愿言借一窗，炉香繙楞伽。
池上早秋
白居易（唐代）

荷芰绿参差，新秋水满池。早凉生北槛，残照下东篱。

露饱蝉声懒，风干柳意衰。过潘二十岁，何必更愁悲。
次韵黎粹
方岳（宋代）

幸自青山肯见分，一蓑何不竟眠云。
鱼肥西寒尽堪钓，鹤怨北山谁勒文。
自脱唐衫寻辇路，只将周易对炉薰。
追奔蛮触非吾事，终欲茅庐老聘君。
题厅后梅树
赵蕃（宋代）

移梅初有诗，梅开重成赋。
岂问耳目谋，盖珍贞白故。
花宜倚竹妍，阴称巡檐步。
或嫌太幽閟，结实每愆御。
我非调鼎手，何暇为此虑。
但取冰玉姿，不遭桃李污。
西楚霸王庙
林大春（明代）

四壁歌声起，凄凉入楚宫。清宵开武帐，杀气贯长虹。

壮士泣俱下，娇姬曲未终。重围疋马度，百骑一朝空。

泽国身仍健，田家计亦工。始知非力屈，信乃是天穷。

子弟嗟亡北，君王耻向东。霸图尽垓下，遗恨失关中。

玉斗谋臣怒，金瓯汉将功。苍茫易代后，寥落竟谁雄。

世事随流水，乾坤一楚弓。诸陵翳禾黍，古庙立椅桐。

山色彭城近，川原丰沛通。惟馀百战地，千古尚悲风。
蝶恋花 赠李公敏
王结（元代）

老鹤轩轩心万里。却被天风，吹入樊笼里。野态昂藏犹可喜。

九皋宵唳流清泚。

宿鹭窥鱼痴计耳。整整丰标，谩说佳公子。月白风清天似水。

青田回首生愁思。
春游和胡叔芳韵
真山民（宋代）

春光泼眼明，占胜得新亭。
棠醉风扶起，柳眠莺唤醒。
非无杯泛绿，安得鬓皆青。
且事日为乐，歌声莫暂停。
文芸阁学士获严谴作诗送之
吴保初（清代）

廊庙江湖事本同，几人投劾去匆匆。弹章已落奸谀胆，清议能匆台阁风。

早把一官轻敝屣，便看鸷鸟脱樊笼。送君苦忆江南好，草长莺飞二月中。
离武林
方翥（宋代）

大江东接海漫漫，海气江风吹雨寒。
才出国门三十里，便成回首望长安。
用石塘二林韵
刘克庄（宋代）

夜绩旁边映隙光，忆曾参扣遍诸方。
扫眉众女偏谣诼，开口群儿亦谤伤。
后有知音分雅郑，今谁协律谱宫商。
戏衫欲脱夫人付，诸子披襟直下当。
江上遇友人
许棠（唐代）

阙下分离日，杏园花半开。江边相值夜，榆塞雁初来。

坐久河沉斗，吟长月浸杯。鲈鱼非不恋，共有客程催。
与谢三学士
欧阳修（宋代）

堤柳才黄已落梅，寻芳弭盖共徘徊。桑城日暖蚕催浴，麦垄风和雉应媒。

别浦人嬉遗翠羽，弋林春废锁歌台。归鞍暮逼宫街鼓，府吏应惊便面回。
己亥大旱官催秋苗甚急
薛嵎（宋代）

立秋才一日，期会到林泉。已悟征苗意，曾吟喜雨篇。

饥锄山草尽，暍汲井泥坚。闻道邻州牧，忧民夜不眠。
沔县谒武侯祠
张问陶（清代）

莫援残局叹三分，正朔居然补帝勋。一笑西陵荒草合，墓门谁写汉将军。
抵嘉阳
魏体仁（清代）

策马春风入汉嘉，山城曲抱水流斜。子云亭古余芳草，孙氏台流吊落花。

十里桑田藏竹户，几行柳市带渔家。车停昨夜飞新雨，洗出峨眉一带霞。
送徐遵诲公子之边
童轩（明代）

羡君家世旧簪缨，百战常怀报主心。草檄有才追记室，登坛无路继淮阴。

射雕紫塞秋云黑，走马黄河夜雪深。白首丹衷知未变，归来双肘印悬金。
送姜夔尧章谒石湖先生
杨万里（宋代）

钓璜英气横白蜺，欬唾珠玉皆新诗。
江山愁欣莺为泣，鬼神露索天泄机。
彭蠫波心弄明月，诗星入肠肺肝裂。
吐作春风百种花，吹散濒湖数峰雪。
青鞋布袜软红尘，千诗只传一字贫。
吾友夷陵萧太守，逢人说君不离口。
袖诗东来谒老夫，惭无高价当璠璵。
翻然却买松江艇，径去苏州参石湖。
述怀 其一
柯煜（清代）

仕宦已三世，我岂石隐流。高堂渐斑白，诚怀捧檄谋。

三釜计不就，五亩遄归休。长跪谢阿母，阿母屡点头。

折腰非尔愿，饮水非吾忧。
题李太白像
王彝（明代）

青天无人代天语，一星西落银云渚。
嫦娥戏弄青瑶波，倾向人间金叵罗。
龙孙醉吸海为酒，日月双飞织锦梭。
仙鬼千年王母宴，谪来醉卧金銮殿。
玉环腮上桃花小，玉尖香腻龙涎砚。
靴尘暖扑貂珰儿，踏破青天捉月飞。
一声叫断扶桑鸡，海枯化作蓬莱雪。
梦里长庚大如月。
花木八咏 其三 荷叶露
段成己（金朝）

泉客将归返故渊，西风渺渺碧波寒。主人情厚无他赠，一把真珠泣翠盘。
西江月·顾我有身有患
侯善渊（元代）

顾我有身有患，窥真无作无为。自然斗柄运璇玑。日月周盈天自。点著冰灰雪炭，烧成火枣交梨。一时分付与峨嵋。益我聪明智惠。
寄题职方周员外庐山笑台
宋庠（宋代）

周郎有旧隐，远在南山陲。
一笑偶为乐，九层遂成基。
旁连醉令石，却眺社僧碑。
地远云物秀，岩深松桂滋。
当时惊高兴，益友相攀追。
乐圣自鼓腹，谈经亦轩眉。
风猿助清啸，谷鸟参朋嬉。
忽引朝闺籍，久乖林下期。
头白二千石，高盖复来思。
活活弄新溜，苍苍援故枝。
虽云未投绂，良足纾烦疲。
余怀本丘壑，世路方馽羁。
愿言独往客，缅邈心空驰。
税驾或未晚，从君歌紫芝。
题鄜州牡丹
晁说之（宋代）

牡丹憎我真恶客，不解饮酒不吟诗。
欣持一尊劝花饮，那知不醉但淋漓。
尔花既醉应似我，耿耿一世几伤悲。
绿珠楼下香犹在，西子舟中意尚迟。
三尺晏婴频欲杀，尔何夭矫寻常为。
沅湘草木共憔悴，幽兰何足九畹滋。
昔人妙语不尔发，顾我安得有好辞。
晚来亦解意自足，秀色直可餐待肥。
横峰感事
张至龙（宋代）

石角多情挽布衣，候虫送响出林微。
文章首面趋时好，字学偏傍徇俗非。
绿水被风吹作白，密花因雨打教稀。
归鸦路熟知巢近，直望松林尽翅飞。
哭曼卿
欧阳修（宋代）

嗟我识君晚，君时犹壮夫。
信哉天下奇，落落不可拘。
轩昂惧惊俗，自隐酒之徒。
一饮不计斗，倾河竭昆墟。
作诗几百篇，锦组联琼琚。
时时出险语，意外研精麤。
穷奇变云烟，搜怪蟠蛟鱼。
诗成多自写，笔法颜与虞。
旋弃不复惜，所存今几余。
往往落人间，藏之比明珠。
又好题屋壁，虹蜺随卷舒。
遗踪处处在，余墨润不枯。
朐山顷岁朏，我亦斥江湖。
乖离四五载，人事忽焉殊。
归来见京师，心老貌已癯。
但惊何其衰，岂意今也无。
才高不少下，阔若与世踈。
骅骝当少时，其志万里涂。
一旦老伏枥，犹思玉山刍。
天兵宿西北，狂儿尚稽诛。
而令壮士死，痛惜无贤愚。
归魂涡上田，露草荒春芜。
鬲溪梅令 题林岳威梅边读易图
杨玉衔（清代）

天机三十六宫春。幻梨云。香浸一尊，波绿欲生鳞。

微吟醒醉魂。

玉梅骨干雪精神。个中人。恍惚翠禽，声里唤真真。

天花黏著身。
与荆川夜话直透心源千载一遇达旦不寝
罗洪先（明代）

一言天所契，千载似俱非。何事声相应，而能心不违。

道从疑后得，机向识中微。大笑重嘲问，狂生或可几。
和游可斋凭祥途中即事
张岳（明代）

昨晚犹孤棹，今朝独木桥。千峰旌旆远，万里鬓容销。

归鸟入云定，残花过雨飘。交南消息近，客意一疏萧。
题董邦达山水十六幅 其十三 林径携筇
弘历（清代）

林径喜秋晴，携筇步屧行。江淹如拟古，兴在谢宣城。
渔家傲
吕胜己（宋代）

闻道西洲梅已放。几时乘兴同寻访。稚子携壶翁策杖。徐徐往。寻山绿水皆堪赏。

满月当空川晃晃。却呼艇子摇双桨。几阵浓香新酝酿。波溶漾。宛然身在西湖上。
偈颂一百零一首
释慧性（宋代）

归宗事理绝，日轮正当午。
布袋放憨痴，猫儿捉老鼠。
若人会得，超拂越祖。
句
释惠崇（宋代）

渡河风动旆，巡部雨沾车。
送博寺丞
度正（宋代）

白日青天晓色开，太虚澄澈绝纖埃。
三阳不与寒威尽，一气还从暖律回。
更向中岩收桂子，伫看上苑荐黄梅。
几多湖上闲风月，舞咏应堪属后来。
消摇
陆游（宋代）

莫笑茆檐陋，消摇遂野情。
遇魔增道力，因病悟浮生。
谋食凭长鑱，论交得短檠。
不知从此去，几见雁南征？
殢人娇
晁端礼（宋代）

旋剔银灯，高褰斗帐。孜孜地、看伊模样。端相一饷，揉搓一饷。不伊得、知他甚家娘养。

不见些儿，行思坐想。分飞后、怎生□向。天天若许，长长偎傍。顶戴著、一生也即不枉。
郊庙歌辞。祀圜丘乐章。凯安
佚名（唐代）

昔在炎运终，中华乱无象。酆郊赤乌见，邙山黑云上。

大赉下周车，禁暴开殷网。幽明同叶赞，鼎祚齐天壤。
试砚
邵雍（宋代）

富贵傲人人未信，还知富贵去如何。
常观静处光阴好，亦恐闲时思虑多。
日出自然天下暗，风来安得水无波。
世间大有平田地，因甚须由捷径过。
六月菊以夏中破萼至秋晚枝条虽苍劲而花色灼
家铉翁（宋代）

九月菊偏与秋霜宜，六月不受炎暑欺。
秋霜似同君子操，岁寒炎遇长炎好。
暑不与贞士谋，杨燥怒煌如炎仇。
要之二菊所遭有难易，夏居其难秋若居其易。
君不见当年秦焰焦中州，儒坛处处同荒丘。
独余商山老人在，高卧林泉节不改。
平生不识咸阳门，晚随币聘来汉京。
欲兴诗书谈王道，再使风俗还归治古淳。
我评此花似此老，傲暑凌寒无不可。
种之阶庭今几年，我自识花花识我。
粤从夏五开敷到残秋，更与黄花为辈俦。
嗟哉黄花非辈俦，老行难逐少年游。
此菊当为菊中第一流。
孟子·贵贵尊贤
陈普（宋代）

贵贵如天礼极隆，无人更识下贤风。
岂知坤位居乾上，天地之交泰道通。
过郑山人所居
刘长卿（唐代）

寂寂孤莺啼杏园，寥寥一犬吠桃源。

落花芳草无寻处，万壑千峰独闭门。
和方干题李频庄
翁洮（唐代）

高情度日非无事，自是高情不觉喧。海气暗蒸莲叶沼，

山光晴觉苇花村。吟时胜概题诗板，静处繁华付酒尊。

闲伴白云收桂子，每寻流水劚桐孙。犹凭律吕传心曲，

岂虑星霜到鬓根。多少清风归此地，十年虚打五侯门。
送侄胡文章修江馆
胡天游(元)（元代）

我祖文章伯，馀光耿未休。
圣朝崇学校，犹子重箕裘。
蠹简三生债，皋比几度秋。
登高还小鲁，观礼复从周。
琴为知音鼓，珠宁暗室投。
小奚藤作笈，长铗蒯为缑。
细柳牵征袂，飞花饯去舟。
嗟予倚市拙，壮子异乡游。
白酒春风席，红灯夜雨楼。
生徒交授受，宾主迭赓酬。
章甫仪刑重，汤盘德业修。
多能宜下问，博学更旁求。
勿谓青毡冷，母贻素食羞。
句休吟苜蓿，交重择薰莸。
忽忽山川异，行行岁月遒。
竹林难共醉，江树搅离愁。
幕阜山前屋，修江月上钩。
白云飞暂远，莫惜重回头。
琵琶翅三首
贾似道（宋代）

哂哂连叫两三声，此虫便是灶鸡形。
玉腿白牙赢到底，黄牙项细是输名。
送儿深赴婺之月泉山长
陈著（宋代）

来汝深，吾语汝，
汝今此行五百里。吾岂不欲汝在傍，
朝夕告教里容里。世莫难于续书脉，
孝莫大于养吾志。男儿须为大丈夫，
远游有方学者事。汝行乎，
吾决矣。名山大川如不识，
坎井中见能有几。严师良友如不亲，
家庭閒语未必是。若曰高车过万里桥，
非所羡于司马氏。若曰荣乡佩六相印，
亦何取于苏季子。区区物外先入心，
役役终身非切己。星婺域，
月泉水，古到今，
最多士。要知三人必有师，
毋谓一日长乎尔。贼人之子乃自贼，
毁人之善是自毁。同寮当出肺肝话，
诸生当如手足视。回顾弱植荷倚重，
隽永古训滋味旨。遇食不求饱，
饮酒不至醉。閒事付浮云，
本色为实地。诗书可幸薄有禄，
齏盐犹胜空煮字。仕未可养汝奈何，
耄犹加餐我自慰。要得友朋之誉可听闻，
即是父母之前相诺唯。三年日月一箭过，
不必吾惧但为吾所喜。
正宫·小梁州·春怀
任昱（元代）

落花无数满汀洲，转眼春休。绿阴枝上杜鹃愁，空拖逗，白了少年头。朝朝寒食笙歌奏，百年间有限风流。玳瑁筵，葡萄酒，殷勤红袖，莫惜捧金瓯。
题潇湘寄舫
张百熙（清代）

我从潇湘来，苦忆潇湘水。不见潇湘见明月，月下关山几千里。

去年秋气入悲歌，今年秋来情更多。张翰莼鲈等闲事，扁舟不决当如何，香王老人发奇想，宦海苍茫支奇舫。

破浪时无宗悫风，蓬莱路阻行安往。眼底滔滔不可云，荒荒溟渤一迷津。

狂澜势倒谁能挽，愁绝中流击楫人。